ORDE do 9 de outubro de 2009 sobre a aprobación definitiva do proxecto de modificación puntual número 2 -vía de enlace entre a rúa Emilia Pardo Bazán e circunvalación- do Plan Xeral de Ordenación Municipal do Concello de Allariz (Ourense).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 06/11/2009

I. Antecedentes.
I.1. O Concello de Allariz dispón de Plan Xeral de Ordenación Municipal aprobado definitivamente o 9 de abril de 2003, ao abeiro do establecido na disposición transitoria terceira da Lei 9/2002, de ordenación urbanística e protección do medio rural de Galicia; séndolle de aplicación a disposición transitoria primeira desa mesma lei para os efectos do establecemento do réxime urbanístico de aplicación, sen prexuízo de respectar a ordenación urbanística establecida no plan xeral.
I.2. O ámbito da modificación correspóndese coas áreas de repartición nº 114, 115, 116, 117, 118, 120, 121, 122, 123, 124, 126, 127, 142 e 143 do plan xeral. O seu obxectivo é a apertura dunha vía entre a rúa Emilia Pardo Bazán e a circunvalación, redefinindo as vías interiores, as zonas libres e as condicións da ordenanza de edificación.
I.3. A tramitación da modificación puntual foi a seguinte:
-Consta a Decisión do 2 de maio de 2007, da Dirección Xeral de Desenvolvemento Sostible, que resolve sobre a innecesariedade de someter á avaliación ambiental estratéxica o plan obxecto da decisión.
-O Concello, na súa sesión plenaria do 5 de decembro de 2007, aprobou inicialmente a modificación nº 2 e cumpriu o trámite de información pública.
-O documento foi sometido a aprobacións municipais plenarias o 25 de abril e o 26 de setembro de 2008 (provisional).
-A Comisión Superior de Urbanismo, na súa sesión do 11 de febreiro de 2009, acordou por unanimidade, para os efectos do disposto no artigo 94.4º da LOUG, informar favorablemente o proxecto de modificación nº 2 do plan xeral do Concello de Allariz.
I.4. Consta a Orde do 16 de abril de 2009 da CPTOPT, que resolve non outorgar a aprobación definitiva da modificación puntual nº 2.
1.5. Unha vez xustificadas as observacións sinaladas na epígrafe II da citada orde, o Concello, na súa sesión plenaria do 12 de maio de 2009, aprobou o documento refundido e remíteo novamente, solicitando a súa aprobación definitiva.
II. Consideracións e fundamentación.
Vista a proposta elevada nesta mesma data pola Secretaría Xeral de Ordenación do Territorio e logo de analizar o documento refundido remitido polo Concello de Allariz, poden considerarse cumpridas as observacións sinaladas na orde da CPTOPT pasada.
III. Resolución.
Visto canto antecede, resolvo de acordo co artigo 85.5º a) da LOUG, aprobar definitivamente o documento refundido da modificación puntual número 2 -vía entre a rúa Emilia Pardo Bazán e circunvalación- do Plan Xeral de Ordenación Municipal do Concello de Allariz.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e as ordenanzas da modificación aprobada definitivamente.
Notifíquese esta orde ao concello e publíquese no Diario Oficial de Galicia.
Santiago de Compostela, 9 de outubro de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas